section_heading: Povijest
paragraph_text: Panevežis se prvi put spominje 1503. godine u dokumentima velikog kneza Litve Aleksandra I. kojima dopušta izgradnju crkve i drugih građevina. Ipak, Alekandar II. se smatra osnivačem grada koji je 2003. godine proslavio 500. godina postojanja. Grad je smješten na obalama rijeke Nevežis po kojoj je dobio ime koje doslovno znači "uz Nevežis". Tijekom 16. stoljeća grad je zadržao status kraljevskog grada. Zajednice Poljaka i Karaita (sljedba unutar židovstva) naselile su ova područja još u 14. stoljeću. Karaitska kenesa (sinagoga) i poljska gimnazija postojale su sve do Drugog svjetskog rata. U 17. stoljeću dio grada na lijevoj obali rijeke počeo se razvijati i širiti. Nakon industrijske revolucije, krajem 19. stoljeća, osnovane su prve tvornice u gradu, a industrija se počela koristiti modernim strojevima. Na prijelazu iz 19. u 20. stoljeće Panevežis je postao snažno ekonomsko i kulturno središte regije.